**פאבל פארדו סגורה** (בספרדית: **Pável Pardo Segura**; נולד ב-26 ביולי 1976 בגוודלחרה) הוא כדורגלן עבר מקסיקני ששיחק בעמדת הקשר האחורי.

פארדו שיחק לאורך רוב הקריירה בקבוצת קלוב אמריקה המקסיקנית, עמה זכה בגביע CONCACAF לאלופות ובשני תוארי אליפות מקסיקו. לזכותו גם זכייה באליפות גרמניה עם שטוטגרט, ובשלהי הקריירה שיחק ב-MLS במדי שיקגו פייר.

פארדו הוא סגן מלך ההופעות בנבחרת מקסיקו, עם 148 הופעות. הוא ייצג את הנבחרת בשני טורנירי מונדיאל, וזכה עמה בגביע הקונפדרציות 1999 ובשני תוארי גביע הזהב.

קריירת משחק
-----------

פארדו החל את קריירת המשחק ב-1993, במדי קבוצת אטלס. הוא השתלב במהרה בקישור הקבוצה, ובאותה תקופה זכה לכינוי "אל בבה" (בספרדית: "El Bebé", התינוק). בזכות היכולת הגבוהה שהפגין במשך חמש שנים בקבוצה, הוא זכור כאחד מהשחקנים הטובים ביותר שיצאו ממחלקת הנוער של המועדון.

לקראת טורניר החורף (אינביירנו) של שנת 1998 עבר פארדו לאסטודיאנטס טקוס, אך לאחר שנה בלבד ושני טורנירים במדי הקבוצה, עבר פארדו לקראת טורניר החורף של שנת 1999 לקבוצת הפאר המקסיקנית קלוב אמריקה. פארדו שיחק במדי הקבוצה במשך שבע שנים ו-14 טורנירי ליגה בסך הכול, ובכולם היה לשחקן הרכב משמעותי. את תואר אליפות מקסיקו הראשון בקריירה השיג פארדו עם קלוב אמריקה בטורניר הקיץ (וראנו) של שנת 2002. הקבוצה פגשה בגמר כפול את נקקסה, והפסידה במשחק הראשון בבית בתוצאה 2-0. במשחק הגומלין בחוץ החזירה אמריקה עם ניצחון 2-0 ושלחה את המשחק להארכה, בה כבשה פעם נוספת וזכתה בתואר האליפות.

שלוש שנים אחר כך, בטורניר הקלאוסורה של שנת 2005, זכה פארדו עם קבוצתו באליפות נוספת. הוא פתח בהרכב הקבוצה לצמד משחקי הגמר מול קבוצתו הקודמת, אסטודיאנטס טקוס. לאחר שוויון 1-1 בחוץ, ניצחה אמריקה 6-3 בגומלין הביתי וזכתה בתואר. בעונת 2005/2006 היה שותף פארדו לזכייתה של הקבוצה בגביע CONCACAF לאלופות. אמריקה פגשה לגמר כפול את דפורטיבו טולוקה בת ארצה. לאחר שוויון 0-0 במשחק הראשון בחוץ, אירחה קלוב אמריקה את הגומלין שהסתיים אף הוא בשוויון 0-0. שלוש דקות בתוך ההארכה נקלעה אמריקה לפיגור 1-0, אך הצליחה להפוך את התוצאה חמש דקות לסיום ההארכה ולנצח 2-1, שהעניק לה זכייה דרמטית בתואר.

הזכייה בטורניר גביע האלופות, וההשתתפות עם נבחרת מקסיקו בטורנירי גביע הקונפדרציות 2005 ומונדיאל 2006 - שניהם על אדמת גרמניה, הביאו להתעניינות גוברת בפארדו מצד קבוצות בכירות בדרום אמריקה ובאירופה. לאחר התעניינות מצדן של ריבר פלייט הארגנטינאית ורקראטיבו ולבה הספרדית, הצטרף פארדו לשטוטגרט הגרמנית של המאמן ארמין פה. באותו הקיץ הצטרף לקבוצה גם חברו לנבחרת, ריקרדו אוסוריו. פארדו היה מעמודי התווך של הקבוצה בעונתו הראשונה בבונדסליגה. הוא רשם 33 הופעות ליגה (החמיץ משחק אחד בלבד), והיה חלק חשוב בזכייתה של הקבוצה באליפות גרמניה, בפער שתי נקודות משאלקה 04. במחזור הרביעי של אותה עונה, ב-16 בספטמבר 2006 מול ורדר ברמן, כבש פארדו את השער שהפך אותו למקסיקני הראשון שכובש שער בתולדות הבונדסליגה. בסיום העונה נבחר במקום החמישי ברשימת שחקני העונה המצטיינים.

פארדו שמר על מקומו בהרכב גם בעונה השנייה בקבוצה, שהייתה מוצלחת פחות והסתיימה רק במקום השישי. ההידרדרות ביכולתה של הקבוצה נמשכה אל תוך פתיחת עונת 2008/2009, והביאה לפיטוריו של פה בחודש נובמבר של אותה עונה, ובקידומו של העוזר מרקוס באבל לתפקיד המאמן, כשהקבוצה במקום ה-11. על אף ששיחק באופן קבוע במסגרת האירופית, פארדו מיעט לקבל דקות משחק בליגה ועזב את הקבוצה בחלון ההעברות של החורף.

לאחר שנתיים וחצי בגרמניה, חזר פארדו לקבוצתו הקודמת, קלוב אמריקה, תמורת סכום של כ-600 אלף דולר. כפי שהיה לפני שעזב, גם בחזרתו היה פארדו לשחקן משמעותי בהרכב הקבוצה. הוא שיחק במדיה שנתיים וחצי נוספות, והשתתף בחמישה טורנירי ליגה אך לא הצליח לזכות עם הקבוצה בתארים נוספים.

בחודש יולי 2011 הודיע פארדו על עזיבתו לטובת ה-MLS האמריקאית, ולצורך מעברו אפשרה לו הקבוצה לבטל את חוזהו ולהשתחרר מהקבוצה. ב-26 ביולי הודיע על חתימתו בהעברה חופשית בקבוצת שיקגו פייר. ב-19 בינואר 2013, לאחר שנה וחצי בקבוצה, הודיע פארדו על פרישה ממשחק פעיל בגיל 37.

### נבחרת מקסיקו

זמן קצר לאחר שייצג את מקסיקו בטורניר הכדורגל של אולימפיאדת אטלנטה, החל פארדו את דרכו במדי נבחרת מקסיקו הבוגרת. הוא ערך את הופעת הבכורה שלו ב-31 באוגוסט 1996, תחת המאמן בורה מילוטינוביץ', במשחק ידידות מול צרפת שהסתיים בהפסדה של מקסיקו בתוצאה 2-0. הוא ייצג את מקסיקו במשחקי מוקדמות מונדיאל 1998, והטורניר הרשמי הראשון שלו במדיה היה קופה אמריקה 1997 בבוליביה, בו סיימה מקסיקו במקום השלישי, ובסוף אותה שנה היה שותף גם בגביע הקונפדרציות 1997. מספר חודשים אחר כך זכה פארדו עם מקסיקו בגביע הזהב 1998, תוארו הבינלאומי הראשון עם הנבחרת.

פארדו זומן על ידי מאמן הנבחרת מנואל לפואנטה לסגל מקסיקו לקראת מונדיאל 1998 בצרפת. פארדו פתח בהרכב בשני משחקיה הראשונים של מקסיקו בטורניר. במשחק הראשון גברה מקסיקו 3-1 על קוריאה הדרומית, ובמשחק השני פגשה את בלגיה. בדקה ה-28, בעקבות תיקול מאוחר על ויטאל בורקלמאנס, הורחק פארדו בכרטיס אדום ישיר. בהמשך המשחק, שהסתיים בשוויון 2-2, הורחק גם גרט ורהיין הבלגי, מה שגרר ביקורות על שופט המשחק, יו דאלאס הסקוטי. פארדו נאלץ לצפות מהצד בנבחרתו מסיימת בשוויון 2-2 גם מול הולנד. פארדו שב להרכב בשמינית הגמר מול גרמניה, במשחק בו נבחרתו איבדה יתרון 1-0 ברבע השעה האחרונה, נוצחה 2-1 והודחה מהטורניר.

שנה לאחר מכן רשמה מקסיקו שני טורנירים מוצלחים. היא סיימה במקום השלישי את טורניר קופה אמריקה 1999, וזמן קצר אחר כך אירחה את גביע הקונפדרציות 1999. במשחקה השני של מקסיקו בטורניר, מול מצרים, כבש פארדו לאחר רבע שעה את שער הבכורה שלו בנבחרת, והעלה אותה ליתרון ראשון במשחק בדרך לשוויון 2-2 בסיום. בגמר הטורניר, בו פתח פארדו בהרכב, גברה מקסיקו על ברזיל 4-3 וזכתה לראשונה בתולדותיה בתואר.

לאחר שהשיגה רצף תוצאות חלש מאוד תחת המאמן אנריקה מסה בבית הגמר של מוקדמות מונדיאל 2002, הגיע לנבחרת המאמן חבייר אגירה. הגעתו של המאמן החדש סימנה הפסקה בדרכו הבינלאומית של פארדו. הוא לא רשם ולו הופעה אחת במשך קרוב לשנתיים, והחמיץ את טורנירי קופה אמריקה 2001, בו הגיעה מקסיקו לגמר, גביע הזהב 2002, וכן את הטורניר החשוב ביותר, מונדיאל 2002, אליו הצליחה לבסוף מקסיקו להעפיל.

השינוי בעמדת המאמן והגעתו של הארגנטינאי ריקרדו לה וולפה, סימנה עבור פארדו את הדרך חזרה לנבחרת. הוא זכה עם מקסיקו בתואר בפעם השלישית בגביע הזהב 2003. הוא חזר ליטול חלק משמעותי בטורניריה השונים של מקסיקו, וכך ייצג אותה בקופה אמריקה 2004, ושנה אחר כך בגביע הקונפדרציות 2005.

לה וולפה זימן את פארדו לטורניר המונדיאל השני שלו, מונדיאל 2006 בגרמניה. פארדו פתח בהרכב הנבחרת בכל משחקיה בטורניר. הוא שיחק לאורך כל שלב הבתים, ממנו העפילה מקסיקו מהמקום השני, ופתח בהרכב בשמינית הגמר מול ארגנטינה אך הוחלף כבר לאחר 38 דקות בדרך להפסד נבחרתו 2-1 בהארכה.

הטורניר האחרון של פארדו בנבחרת היה גביע הזהב 2007, תחת המאמן הוגו סאנצ'ס, בו סיימה הנבחרת במקום השני לאחר הפסד 2-1 בגמר לארצות הברית. לקראת סיום הטורניר הודיע פארדו, יחד עם חברו לשטוטגרט באותה התקופה ריקרדו אוסוריו, כי לא ייטול חלק במשחקיה של מקסיקו בקופה אמריקה 2007, עקב עייפות פיזית ומנטלית. המהלך התקבל בביקורת רבה במקסיקו, ופארדו נענש על ידי סאנצ'ס בכך שלא זומן יותר לנבחרת באותה השנה.

פארדו חזר לנבחרת בתחילת 2008, ונטל חלק במוקדמות מונדיאל 2010, תחת המאמן סוון-יוראן אריקסון. מקסיקו התקשתה לתפקד תחת השוודי, ובאפריל 2009 חזר לנבחרת המאמן חבייר אגירה, שהשבית בקדנציה הקודמת שלו את פארדו מכדורגל בינלאומי. חזרתו של אגירה סימנה את סיום דרכו הבינלאומית של פארדו, ומשחק הבכורה של אגירה, בהפסד 2-1 לאל סלבדור ב-6 ביוני 2009 במסגרת מוקדמות המונדיאל, היה משחקו האחרון של פארדו בשורות הנבחרת.

בסך הכול ערך פארדו 148 הופעות בינלאומיות בהן כבש 11 שערים. הוא ממוקם שני בטבלת ההופעות בנבחרת בכל הזמנים.

תארים
-----

קלוב אמריקה
* אליפות מקסיקו (2): 2002 (וראנו), 2005 (קלאוסורה)
* ליגת האלופות של CONCACAF‏: 2006

שטוטגרט
* אליפות גרמניה: 2006/2007

נבחרת מקסיקו
* גביע הקונפדרציות: 1999
* גביע הזהב של CONCACAF‏ (2): 1998, 2003

סטטיסטיקות
----------

### מועדונים

פארדו במדי שיקגו פייר, 2011

| עונה | קבוצה | ליגה | בליגה | בגביע | באירופה | סך הכול |
| --- | --- | --- | --- | --- | --- | --- |
| הופעות | שערים | הופעות | שערים | הופעות | שערים | הופעות | שערים |
| 1997/1998 | אטלס | מקסיקומקסיקוליגת העל המקסיקנית | 28 | 0 | - | - | - | - | 28 | 0 |
| 1998/1999 | 29 | 2 | - | - | - | - | 29 | 2 |
| 1999/2000 | 35 | 1 | - | - | - | - | 35 | 1 |
| 2000/2001 | 30 | 0 | - | - | - | - | 30 | 0 |
| 2001/2002 | 32 | 4 | - | - | - | - | 32 | 4 |
| 1997/1998 | אסטודיאנטס טקוס | מקסיקומקסיקוליגת העל המקסיקנית | 34 | 5 | - | - | - | - | 34 | 5 |
| 1997/1998 | קלוב אמריקה | מקסיקומקסיקוליגת העל המקסיקנית | 36 | 7 | - | - | - | - | 36 | 7 |
| 2002/2003 | 35 | 0 | - | - | - | - | 35 | 0 |
| 2003/2004 | 37 | 1 | - | - | - | - | 37 | 1 |
| 2004/2005 | 36 | 5 | - | - | - | - | 36 | 5 |
| 2005/2006 | 35 | 4 | - | - | - | - | 35 | 4 |
| 2006/2007 | 36 | 2 | - | - | - | - | 36 | 2 |
| 2007/2008 | 29 | 3 | - | - | - | - | 29 | 3 |
| 1997/1998 | שטוטגרט | גרמניהגרמניהבונדסליגה | 33 | 1 | 6 | 1 | - | - | 39 | 2 |
| 2002/2003 | 29 | 2 | 3 | 0 | 4 | 1 | 36 | 3 |
| 2003/2004 | 9 | 1 | 1 | 0 | 8 | 0 | 18 | 1 |
| 1997/1998 | קלוב אמריקה | מקסיקומקסיקוליגת העל המקסיקנית | 16 | 1 | - | - | - | - | 16 | 1 |
| 2002/2003 | 37 | 2 | - | - | - | - | 37 | 2 |
| 2003/2004 | 33 | 0 | - | - | - | - | 33 | 0 |
| 1997/1998 | שיקגו פייר | ארצות הבריתארצות הבריתMLS‏ | 13 | 1 | 1 | 0 | - | - | 14 | 1 |
| 2002/2003 | 28 | 1 | 0 | 0 | - | - | 28 | 1 |
| סה"כ בקריירה | 630 | 43 | 11 | 1 | 12 | 1 | 653 | 45 |

### נבחרת לאומית

| נבחרת מקסיקו |
| --- |
| שנה | הופעות | שערים |
| 1996 | 8 | 0 |
| 1997 | 23 | 0 |
| 1998 | 14 | 0 |
| 1999 | 19 | 2 |
| 2000 | 11 | 1 |
| 2001 | 12 | 1 |
| 2002 | 0 | 0 |
| 2003 | 11 | 1 |
| 2004 | 9 | 1 |
| 2005 | 13 | 1 |
| 2006 | 11 | 0 |
| 2007 | 7 | 1 |
| 2008 | 5 | 3 |
| 2009 | 5 | 1 |
| סה"כ | 148 | 11 |

קישורים חיצוניים
----------------

ויקישיתוף מדיה וקבצים בנושא **פאבל פארדו** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams
* פרופיל, באתר FootballDatabase.eu
* הופעות בינלאומיות באתר rsssf

| **נבחרת מקסיקו – קופה אמריקה 1997 (מקום שלישי)** |
| --- |
| 1 ריוס • 
2 סוארס • 
3 סאנצ'ס • 
4 וייה • 
5 דאבינו • 
6 לארה • 
7 גרסיה • 
8 ראמירס • 
9 צ'אבס • 
10 ריסו • 
11 בלנקו • 
12 פינדה •
13 פארדו • 
14 רומרו •
15 הרננדס •
16 חימנס •
17 פלנסיה •
18 סאבדרה •
19 גבריאל •
20 אבונדיס •
21 סאנצ'ו •
22 סונייגה •
מאמן: לפואנטה | מקסיקומקסיקו |

| **נבחרת מקסיקו – מונדיאל 1998** |
| --- |
| 1 קמפוס • 
2 סוארס • 
3 י.סאנצ'ס • 
4 וייה • 
5 דאבינו • 
6 ברנאל • 
7 ראמירס • 
8 גרסיה אספה • 
9 פלאס • 
10 גרסיה • 
11 בלנקו • 
12 א.סאנצ'ס •
13 פארדו • 
14 לארה •
15 הרננדס •
16 טראסאס •
17 פלנסיה •
18 קרמונה •
19 לונה •
20 אורדיאלס •
21 ארייאנו •
22 פרס •
מאמן: לפואנטה | מקסיקומקסיקו |

| **נבחרת מקסיקו – קופה אמריקה 1999 (מקום שלישי)** |
| --- |
| 1 קמפוס • 
2 סוארס • 
3 י.סאנצ'ס • 
4 מארקס • 
5 טוראדו • 
6 לארה • 
7 ראמירס • 
8 גרסיה אספה • 
9 צ'אבס • 
10 בלנקו • 
11 אוסורנו • 
12 פרס •
13 פארדו • 
14 טראסאס •
15 הרננדס •
16 קבררה •
17 פלנסיה •
18 קרמונה •
19 ספדה •
20 גרסיה •
21 אלמגר •
22 ריוס •
מאמן: לפואנטה | מקסיקומקסיקו |

| **נבחרת מקסיקו – קופה אמריקה 2004** |
| --- |
| 1 סנצ'ס • 
2 סוארס • 
3 בריסניו • 
4 מארקס • 
5 דאבינו • 
6 טוראדו • 
7 ואלדס • 
8 פארדו • 
9 בורחטי • 
10 באוטיסטה • 
11 אוסורנו • 
12 פרס •
13 מוניוס • 
14 מוראלס •
15 אוטאו •
16 מנדס •
17 פלנסיה •
18 קרמונה •
19 לוסאנו •
20 אוסוריו •
21 ארייאנו •
22 אלטמירנו •
מאמן: לה וולפה | מקסיקומקסיקו |

| **נבחרת מקסיקו – מונדיאל 2006** |
| --- |
| 1 סנצ'ס • 
2 סוארס • 
3 סלסידו • 
4 מרקס • 
5 אוסוריו • 
6 טוראדו • 
7 סינייה • 
8 פארדו • 
9 בורחטי • 
10 פרנקו • 
11 מוראלס • 
12 קורונה •
13 אוצ'ואה • 
14 פינאדה •
15 קסטרו •
16 מנדס •
17 פונסקה •
18 גוארדאדו •
19 בראבו •
20 טורס •
21 ארייאנו •
22 רודריגס •
23 פרס •
מאמן: לה וולפה | מקסיקומקסיקו |